text: 10 anholdt ved politiaktion mod bordeller
  24 marts 2014 kl. 15.06
  Bordeller i Horsens, Aarhus og Odense fik mandag besøg af ordensmagten. 10 er anholdt.
  10 personer er mandag blevet anholdt i forbindelse med en politiaktion mod prostitutionsmiljøet i Horsens, Aarhus og Odense.
  - Det drejer sig om tre mænd og syv kvinder, fortæller vicepolitiinspektør Carit Andersen fra Sydøstjyllands Politi.
  Aktionen er ifølge politiet et led i den generelle indsats mod rufferi, altså bordelvirksomhed og menneskehandel.
  - Der er på nuværende tidspunkt ikke rejst sigtelser for menneskehandel, men der er tale om sigtelser for rufferi, fortæller Carit Andersen.
  
  Kvinderne udvises
  Aktionen er endnu ikke afsluttet, og politiet kan derfor ikke endeligt sige, hvad der skal ske med de anholdte.
  - Som det ser ud nu, vil syv af de anholdte blive afhørt i et indenretligt forhør i løbet af i dag, og tre vil blive fremstillet i grundlovsforhør i morgen, fortæller Carit Andersen.
  Indenretlige forhør bruges blandt andet i sager, hvor man vil sikre, at for eksempel udenlandske prostituerede kan afgive forklaring over for en dommer, inden de eventuelt bliver udvist af landet.
  Mandagens aktion gik i gang mandag klokken 10 og er foregået i samarbejde mellem politiet i Sydøstjylland, Østjylland og Fyn samt Skat.
  